Адыгэ лIыхъужьхэм ятеухуауэ
Хэкум и ЛIыхъужьхэм я махуэр 2007 гъэм ди къэралым щагъэувауэ щытащ УФ-м и Президент Путин Владимир 2007 гъэм дыгъэгъазэм и 24-м «Урысейм и махуэ хэхахэмрэ дзэ щIыхьым и махуэмрэ ятеухуауэ» федеральнэ унафэм Iэ щIидза нэужь. 1917 гъэм нэсыху Урысейм щагъэлъапIэу щытар Георгий щихъым и орденхэр зратахэм я махуэшхуэрщ.
1769 гъэм дыгъэгъазэм и 9-м къыщыщIэдзауэ Екатеринэ ЕтIуанэм хахуагъэрэ лIыгъэрэ зауэм къыщызыгъэлъэгъуа дзэлIхэм папщIэ игъэувауэ щытащ Георгий Победоносец Щихъым и орденыр. Орденым УФ-м и дзэ дамыгъэ нэхъыщхьэ статусыр щратыжар 2000 гъэращ.
2007 гъэм дыгъэгъазэм и 9-м къыщыщIэдзауэ Совет Союзым, Урысей Федерацэм я ЛIыхъужьхэр, Георгий Победоносец Щихъым и орденхэр, ЩIыхьым и орденыр зыхуагъэфэщахэр ягъэлъапIэ.
«Адыгэ псалъэ» газетым и электроннэ къыдэкIыгъуэхэм ящыщ зым тетынущ Кавказ шуудзэм хэта офицерхэмрэ Георгий Щихъым и орденым и нагъыщэ псори зыхуагъэфэща адыгэ лIыхъужьхэмрэ ятеухуа тхыгъэ убгъуа.
НэщIэпыджэ Замирэ.
